观象赋
张渊 (NanBei)
陟秀峰以遐眺，望灵象于九霄。睹紫宫之环周，嘉帝坐之独标。瞻华盖之荫蔼，何虚中之迢迢。观阁道之穹隆，想灵驾之电飘。尔乃纵目远览，傍极四维，北鉴机衡，南睹太微，三台皦皦以双列，皇座囧囧以垂晖，虎贲执锐于前阶，常陈屯聚于后闱。遂回情旋首，次目文昌。仰见造父，爰及王良。傅说登天而乘尾，奚仲托于津阳。织女朗列于河湄，牵牛焕然而舒光。五车亭柱于毕阴，两河侠井而相望。灼灼群位，落落幽纪，设官分职，罔不悉置。储贰副天，庭延三吏。论道纳言，各有攸司。将相次序以卫守，九卿珠连而内侍。天街分中外之境，四七列九土之异。左则天纪、枪、棓、摄提、大角，二咸防奢，七公理狱。库楼炯炯以灼明，骑官腾骧而奋足。天市建肆于房、心，帝座磊落而电烛。于前则老人、天社，清庙所居。明堂配帝，灵台考符。丈人极阳而慌忽，子孙嘒嘒于参嵎。天狗接狼以吠守，野鸡伺晨于参墟。右则少微、轩辕，皇后之位，嫔御相次，尊卑有秩。御宫典仪，女史执笔。内平秉礼以伺邪，天牢禁愆而察失。于后则有车府、传舍，匏瓜、天津，扶匡照曜，丽珠佩珍。人星丽玄以闲逸，哭、泣连属而趋坟。河鼓震雷以𥔀磕，腾蛇蟠萦而轮菌。河鼓十二星在南斗北，此星昏中南方而震雷。《易》曰「鼓之以雷霆」此之谓也。此星主声音，故曰𥔀磕，腾蛇二十二星在营室北，形状似𥔀蛇，故曰轮菌。于是周章高眄，还旋辰极。既觌钩陈中禁，复睹天帝休息。渐台可升，离宫可即。酒旗建醇醪之旌，女床列窈窕之色。辇道屈曲以微焕，附路立于云阁之侧。其列星之表，五车之间，乃有咸池、鸿沼、玉井、天渊、建树、百果、竹林在焉。江河炳著于上穹，素气霏霏其带天。神龟曜甲于清冷，龙鱼摛光以英连。又有南门、鼓吹，器府之官，奏彼丝竹，为帝娱欢。熊、罴绵络于天际，虎、豹傥煜而晖烂。弧精引弓以持满，狼星摇动于霄端。其外则有燕、秦、齐、赵列国之名。雷电霹雳，雨落云征。陈车策驾于氐南。天驷骋步于太清。园、苑周回以曲列，仓、廪区别而殊形。内则尚书、大理、太一、天一之宫，柱下著术，传示无穷。六甲候大帝之所须，内厨进御膳于皇躬。天船横汉以普济，积水候灾于其中。阴德播洪施以恤不足，四辅翼皇极而阐玄风。恢恢太虚，寥寥帝庭。五座并设，爰集神灵。乃命荧惑，伺彼骄盈。执法刺举于南端，五侯议疑于水衡。金、火时出以成纬，七宿匡卫而为经。炜烨昱其并曜，粲若三春之荣。睹夫天官之罗布，故作则于华京。及其灾异之兴，出无常所。归邪缤纷，飞、流电举。妖星起则殃及晋平，蛇乘龙则祸连周楚。或取证于逢公，或推变于冲午。乃有钦明光被，填逆水府，洪波滔天，功隆大禹。此则冥数之大运，非治纲之失绪。盖象外之妙，不可以粗理寻，重玄之内，难以荧燎睹。至于精灵所感，迅逾骇向。刑轲慕丹，则白虹贯日而不彻。卫生画策，则太白食昴而摛朗。鲁阳指麾，而曜灵为之回驾。严陵来游，而客气著于乾象。斯皆至感动于神祇，诚应效于既往。尔乃四气鳞次，斗建辰移。虽无声言，三光是知。星中定于昏明，影度以之不差。测水旱于未然，占方来之安危。阴精乘箕，则大飙暮鼓，西南入毕，则淫雨滂沲。譬犹晋钟之应铜山，风云之从班螭。若夫冥车潜驾，时乘六虬。大仪回运，万象俱流。北斗俄其西倾，群星忽以匿幽。望舒纵辔以骋度，灵轮浃旦而过周。尔乃凝神远瞩，晒目八荒。察之无象，视之眇茫。状若浑元之未判别，又似浮海而睹沧浪。幽遐迥回希夷，寸眸焉能究其傍。于是乎夜对山水，栖心高镜。远寻终古，攸然独咏。美景星之继昼，大唐尧之德盛。嘉黄星之靡锋，明虞舜之不竞。畴吕尚之宵梦，善登辅而翼圣。钦管仲之察微，见虚、危而知命。叹荧惑之舍心，高宋景之守政。壮汉祖之入秦，奇五纬之聚映。尔乃历象既周，相佯岩际。寻图籍之所记，著星变乎书契。览前代之将沦，咸谴告于昏世。桀斩谏以星孛，纣酖荒而致彗。恒不见以周衰，枉蛇行而秦灭。谅人事之有由，岂妖灾之虚设。诚庸主之难悛，故明君之所察。尧无为犹观象，而况德非乎先哲。